**Activitats per a conèixer el grup, estima i confiança**

* **Joc 1:**

**Títol de l’activitat:** En què ens pareixem tu i jo?

**Edat:** Entre sis i deu anys.

**Durada:** Deu minuts.

**Material necessari:** Cap.

**Disposició inicial dels alumnes:** Dispersos per la pista o terreny de joc.

**Desenvolupament de l’activitat:** Els alumnes han de desplaçar-se com vulguin pel terreny de joc. La dinàmica consisteix en esbrinar en quines coses es semblen amb els seus companys (color dels ulls, dels cabells, cabells llargs o curts, roba que duen, aficions, etc.). Després, es fa una posada en comú.

**Observacions:** El mestre pot anar demanant als alumnes que es desplacin de diferents maneres (corrent, botant, amb el cul enterra, a peu coix, etc.). Alhora, també pot demanar als infants que “facin paquets” en funció del color dels cabells, de les aficions, etc.

**Contingut emocional que es treballa:** Confiança.

* **Joc 2:**

**Títol de l’activitat:** Inicials amb qualitats.

**Edat:** De vuit a dotze anys.

**Durada:** Cinc minuts.

**Material necessari:** Cap.

**Disposició inicial dels alumnes:** Asseguts en cercle en el terreny de joc.

**Desenvolupament de l’activitat:** Cada alumne haurà de dir el seu nom i el primer llinatge, amb dos adjectius positius que comencin amb les seves inicials. Per exemple: El meu nom és David García i sóc Divertit i Graciós.

**Observacions:** Si algun alumne té dificultats pot rebre ajuda dels companys.

**Contingut emocional que es treballa:** Autoestima.

* **Joc 3:**

**Títol de l’activitat:** Si jo fos...

**Edat:** De vuit a dotze anys.

**Durada:** Quinze minuts.

**Material necessari:** Llapis i paper per alumne.

**Disposició inicial dels alumnes:** Asseguts en cercle en el terreny de joc.

**Desenvolupament de l’activitat:** Cada alumne haurà d’anar anotant a la fulla les respostes a les preguntes que faci el mestre. Aquestes podran ser: Si jo fos una fruita seria... Si jo fos un color seria... Si jo fos un animal seria... Si jo fos una pel·lícula seria... etc. Es faran un total d’entre sis i vuit preguntes. Un cop acabades, els alumnes fan una bolla amb el paper i es posen totes les bolles al centre del cercle. S’elegeix un alumne a l’atzar, el qual llegirà les respostes del paper que vulgui. En acabar, haurà d’intentar encertar de quin company es tracta. Tindrà dues oportunitats: si falla, elegirem un altre alumne a l’atzar; si encerta, l’alumne descrit continuarà el joc.

**Observacions:** Aplaudirem cada vegada que algú encerti quin alumne és.

**Contingut emocional que es treballa:** Autoconcepte, reforç dels vincles, conèixer als companys.

* **Joc 4:**

**Títol de l’activitat:** Abraça a un company... i girau!

**Edat:** De tres a vuit anys.

**Durada:** Cinc minuts.

**Material necessari:** Cap.

**Disposició inicial dels alumnes:** Dispersos en el terreny de joc.

**Desenvolupament de l’activitat:** Els alumnes aniran desplaçant-se pel terreny de joc. Quan el mestre doni la senyal, cada alumne haurà de cercar una parella per a donar-se una abraçada i girar sobre ells mateixos (poden fer-ho de drets, al terra, etc.).

**Observacions:** Els alumnes es podran anar desplaçant en funció de les indicacions del mestre: peu coix, botant, a càmera lenta, etc.

**Contingut emocional que es treballa:** Estima, confiança.

* **Joc 5:**

**Títol de l’activitat:** La gran abraçada.

**Edat:** De tres a vuit anys.

**Durada:** Un minut.

**Material necessari:** Cap.

**Disposició inicial dels alumnes:** Formació en filera agafats de les mans (tots els alumnes junts).

**Desenvolupament de l’activitat:** L’alumne situat a un dels extrems de la cadena girarà sobre ells mateix, lentament. Així, els següents de la fila també hauran de girar-se sobre ells mateixos. Al final, tothom acabarà en una gran abraçada.

**Observacions:** El mestre també pot participar.

**Contingut emocional que es treballa:** Estima, confiança.

* **Joc 6:**

**Títol de l’activitat:** Moure la pilota sense mans.

**Edat:** De vuit a dotze anys.

**Durada:** Cinc minuts.

**Material necessari:** Una pilota per equip.

**Disposició inicial dels alumnes:** Equips de quatre o sis alumnes.

**Desenvolupament de l’activitat:** Cada equip ha d’anar passant-se la pilota. L’única regla: no podem tocar la pilota amb les mans, l’hem de tocar amb qualsevol altre part del cos.

**Observacions:** A mesura que dominin com passar-se la pilota, podem fer grups de més alumnes, incloure alguna pilota més, etc.

**Contingut emocional que es treballa:** Estima, confiança, treball en equip.

**Bibliografia:**

- Bantulá, J. (2004). *Juegos motrices cooperativos.* Barcelona: Paidotribo.